Zhvillohet në Uashington takimi i Ministrave të Mbrojtjes të Evropës Juglindore
Në takim u diskutua  edhe për planet mbi riorganizimin e forcave  të NATO-s në Kosovë, tani që ajo po hyn në fazën e përcaktimit të sta
Ministrat e Mbrojtjes të 10 vendeve të Evropës Juglindore dhe Sekretari amerikan i Mbrojtjes miratuan dje një plan për dërgimin e një brigade shumë-kombëshe në Afganistan për të ndihmuar në rindërtimin e këtij vendi. Vendimi u mor në takimin e 10 vjetorit të Konferencës Ministrore të Mbrojtjes të Vendeve të Evropës Juglindore që u zhvillua dje në Uashington. Ministrat në takim u njohën edhe me planet për riorganizimin e forcave të NATO-s në Kosovë, tani që Kosova po hyn në fazën e përcaktimit të statusit të saj përfundimtar. Forcat ushtarake nga grupi i vendeve të Evropës Juglindore pritet të shkojnë në Afganistan në muajin shkurt, në kuadër të misionit të Natos në këtë vend. Kjo është hera e parë që ky grup vendesh dërgon forca përtej Evropës. Zyrtarët thanë se kjo është një nismë historike dhe lanë të kuptohet se shpresojnë që ky të jetë vetëm fillimi i një angazhimi më të madh të kësaj organizate rajonale në operacione paqeruajtëse në botë. Konferenca Ministrore e Mbrojtjes e Vendeve të Evropës Juglindore u krijua para 10 vjetësh me nismën e Shteteve të Bashkuara për të nxitur sigurimin rajonal. Sot problemi kryesor në këtë rajon përsa i përket stabilitetit dhe sigurisë është ai i Kosovës. Në takimin e tyre ministrat e mbrojtjes u njohën edhe me planet e Natos për ristrukturimin e KFOR-it, tani që Kosova po hyn në fazën e zgjidhjes së statusit të saj. Synimi, tha Sekretari Rumsfeld, është që forcat e Natos në Kosovë të bëhen më të efektshme në kryerjen e misionit të tyre. Ministri i Mbrojtjes i Shqipërisë Fatmir Mediu, tha se qeveria e tij, po jep ndihmesën e saj për një zgjidhje që do të përfundojë në një Kosovë të pavarur, që respekton të drejtat e pakicave dhe që nuk ka synim të bashkohet ose të aneksojë territore të tjera të banuara nga shqiptarë. Në këtë nismë në fushën e mbrojtjes të Evropës Juglindore veç vendeve ish komuniste, si Shqipëria, Bullgaria, Kroacia, Maqedonia, Rumania dhe Sllovenia, bëjnë pjesë edhe Italia, Greqia, Turqia dhe Shtetet e Bashkuara. Dje grupi u zgjerua edhe me një anëtar të ri, Ukrainën. Njoftimin e bëri kryetari i grupit, ish-zëvendësministri i mbrojtes i Shqipërisë Besnik Baraj. Takimi i Uashingtonit përkoi edhe me nënshkrimin në Bukuresht nga Sekretarja e Shtetit Condoliza Rajs, të një marrëveshjeje bashkëpunimi ushtarak dy palësh midis Shteteve të Bashkuara dhe Rumanisë, për krijimin e një baze ushtarake amerikane në këtë vend. Sekretari Rumsfeld tha se koncepti i kësaj baze, është i ndryshëm dhe nuk duhet krahasuar me bazat e mëdha ushtarake që ka ngritur Amerika gjatë dekadave të fundit në Gjermani, Itali, Japoni apo Korenë e Jugut. Sot, tha zoti Rumsfeld, Shtetet e Bashkuara synojnë të arrijnë marrëveshje për shfrytëzim bazash në vende të tjera, për ndoshta vendosjen e një numri të vogël trupash amerikane atje përherë dhe për të patur të drejtë për të lëvizur forca të tjera sipas nevojave. Në përfundim të takimit të djeshëm u ra dakort që konferenca e ardhshme e ministrave të mbrojtjes të zhvillohet vitin e ardhshëm në Shqipëri.